Kweek blink toekoms by kinders met voorleesArgieffoto (Foto: Picsea/Unsplash) Om hardop vir kinders te lees stimuleer hulle verbeelding en nuuskierigheid, ontwikkel hulle taalvermoë en brei hulle kennis uit. Wêreld-hardopleesdag word vandag (2 Februarie) gevier en die doel van hierdie geleentheid is om opnuut die belangrikheid van lees – of dit nou ouers is wat vir hulle eie kinders lees, of onderwysers wat vir ŉ groep in die klas voorlees – te benadruk. Die organisasie Nal’ibali (Nal’ibali in isiXhosa vir “hier’s die storie”) deel ter ondersteuning van Wêreld-hardopleesdag wenke om hierdie taak te vergemaklik. Nal’ibali daag lesers uit om aan hulle leesuitdaging om vanjaar op Wêreld-hardopleesdag hardop vir 3 miljoen kinders te lees, deel te neem. Besoek Nal’ibali se webwerf om meer hieroor te wete te kom. NB-Uitgewers het ook ter viering van Wêreld-hardopleesdag ŉ gratis leespakket beskikbaar gestel om hardop aan jong boekwurms te lees. Die pakket kan maklik uitgedruk word en bevat stories van dié uitgewer se gunstelingkinderboeke, soos Wie skrik vir Wortel Wolf? deur Leon-Ben Lamprecht, Die stoutste klas op aarde deur Joanna Nadin en Donkerbloed, ŉ jeugroman deur Elrien Scheepers. Klik hier om die pakket af te laai. Bronne: Nal’ibali, NB-Uitgewers